CELEX: 32015R1385
Language: mt
Date: 2015-08-10 00:00:00
Title: Regolament ta' Implimentazzjoni tal-Kummissjoni (UE) 2015/1385 tal-10 ta' Awwissu 2015 dwar il-klassifikazzjoni ta' ċerti prodotti fin-Nomenklatura Magħquda

13.8.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 214/6
               
            REGOLAMENT TA' IMPLIMENTAZZJONI TAL-KUMMISSJONI (UE) 2015/1385
      tal-10 ta' Awwissu 2015
      dwar il-klassifikazzjoni ta' ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikulari l-Artikolu 9(1)(a) tiegħu,
      Billi:
      
                  (1)
               
               
                  Sabiex tkun żgurata l-applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha, parzjalment jew kollha kemm hi, jew li żżid xi subdiviżjoni magħha u li hija stabbilita b'dispożizzjonijiet speċifiċi tal-Unjoni, bil-għan li jiġu applikati tariffi u miżuri oħrajn relatati mal-kummerċ tal-prodotti.
               
            
                  (3)
               
               
                  Skont dawk ir-regoli ġenerali, il-prodotti msemmija fil-kolonna (1) tat-tabella mogħtija fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
               
            
                  (4)
               
               
                  Jixraq jiġi previst li d-detentur tal-informazzjoni tariffarja vinkolanti li tinħareġ għall-merkanzija kkonċernata minn dan ir-Regolament u li ma tkunx konformi ma' dan ir-Regolament jista' jibqa' jinvokaha skont l-Artikolu 12(6) tar-Regolament tal-Kunsill (KEE) Nru 2913/92 (2) għal perjodu partikulari taż-żmien. Dak il-perjodu għandu jkun tliet xhur.
               
            
                  (5)
               
               
                  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella mogħtija fl-Anness għandhom jiġu kklassifikati fin-Nomenklatura Magħquda taħt il-kodiċi tan-NM indikat fil-kolonna (2) ta' dik it-tabella.
      Artikolu 2
      L-informazzjoni tariffarja vinkolanti li ma tkunx konformi ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur minn meta jidħol fis-seħħ dan ir-Regolament.
      Artikolu 3
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri skont it-Trattati.
         Magħmul fi Brussell, l-10 ta' Awwissu 2015.
         
            
               Għall-Kummissjoni,
            
            
               F'isem il-President,
            
            Heinz ZOUREK
            
               Direttur Ġenerali għat-Tassazzjoni u l-Unjoni Doganali
            
         
      
      
         (1)  ĠU L 256, 7.9.1987, p. 1.
      
         (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).
      
         ANNESS
         
                     Deskrizzjoni tal-merkanzija
                  
                  
                     Klassifikazzjoni
                     (il-kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Oġġett li għandu jintuża biex jgħin fit-tkabbir tal-pjanti fuq ġewwa u jistimulahom jikbru.
                     Bejn wieħed u ieħor, id-daqs tal-oġġett hu 80 cm bi 80 cm b'160 cm, u hu magħmul minn qafas ta' tubi vojta tal-azzar u ġnub, bil-wiċċ u l-qiegħ tad-drapp, jistgħu jingħalqu għalkollox u għandhom kisja li tirrifletti d-dawl fuq ġewwa. Id-drapp għandu fetħiet għall-ventilazzjoni, l-ilma u l-elettriku u ma jħallix l-ilma, id-dawl u l-arja jgħaddu minnu. Id-drapp għandu ż-żippijiet biex jagħti aċċess għan-naħa ta' ġewwa tal-oġġett minn kull naħa.
                     Ara l-istampa (*).
                  
                  
                     6307 90 98 
                  
                  
                     Il-klassifikazzjoni jiddeterminawha r-regoli ġenerali Nru 1, 3(b) u 6 għall-interpretazzjoni tan-Nomenklatura Magħquda, u l-kliem tal-kodiċijiet NM 6307 , 6307 90  u 6307 90 98 .
                     L-oġġett ma jistax jiġi kklassifikat taħt il-kodiċi 9403  bħala “tip ta' għamara oħra” għax m'għandux jintuża bħala għamara għal djar privati, lukandi, uffiċċji, skejjel, knejjes, ħwienet, laboratorji u postijiet simili oħrajn, iżda għandu jintuża biex jgħin fit-tkabbir tal-pjanti fuq ġewwa u jistimulahom jikbru (ara wkoll in-Noti ta' Spjegazzjoni tas-Sistema Armonizzata b'rabta mat-tieni paragrafu tal-intestatura 9403 ).
                     L-oġġett ma jistax jiġi kklassifikat taħt il-kodiċi 9406  bħala “bini prefabbrikat” għax il-binja tiegħu tindika li huwa għall-użu fuq ġewwa.
                     Il-kisja ħafifa li tirrifletti d-dawl fuq in-naħa ta' ġewwa tad-drapp u l-fetħiet għall-ventilazzjoni, l-ilma u l-elettriku li għandu l-oġġett hemm bżonnhom għan dawn jgħinu lit-tkabbir tal-pjanti ġo dan l-oġġett. Għalhekk lill-oġġett, id-drapp jagħtih in-natura essenzjali tiegħu skont ir-regola ġenerali Nru 3(b) għall-interpretazzjoni tan-Nomenklatura Magħquda.
                     Għalhekk, l-oġġett għandu jiġi kklassifikat taħt il-kodiċi NM 6307 90 98  bħala “oġġett tad-drapp ieħor manifatturat”.
                  
               
            (*)  L-istampa qed tingħata biss għall-informazzjoni.